УКАЗАНИЯ

за прилагане на правилата на Постановление № 101 от 20 юни 2018 г.

за изменение и допълнение на Наредбата за условията и реда за прилагане на схеми за предоставяне на плодове и зеленчуци и на мляко и млечни продукти в учебните заведения – Схема "Училищен плод" и Схема "Училищно мляко"

 Наредбата за условията и реда за прилагане на схеми за предоставяне на плодове и зеленчуци и на мляко и млечни продукти в учебните заведения – Схема "Училищен плод" и Схема "Училищно мляко" в кратък период от време беше изменена и допълнена най-напред с Постановление № 84 от 23 май 2018 г., а след това и с Постановление № 101 от 20 юни 2018 г. И в двата нормативни акта на Министерския съвет са включени преходни разпоредби, с които се уреждат процедурите по кандидатстване за заявители по двете схеми през 2018 г., за следващата учебна година. Наличието на последователно въведени правила, както и на застъпващи се срокове, налага тълкуването както на преходните разпоредби на двете постановления, така и на последователно променените критерии за избор на заявители по двете схеми.

По начина на прилагане на преходните разпоредби:

Преди всичко трябва да се поясни, че преходните разпоредби на двете постановления не отменят последиците: 1. от вече подадените предложения към учебните заведения; 2. от издадените декларации от учебните заведения, когато те са в съответствие с правилата и критериите за избор на заявители по Постановление № 101; и 3. от подадените вече от заявления от заявители, които са избрани съгласно критериите на Постановление № 101. В преходните разпоредби на постановлението има правила, които го доказват: Заявителите, които са получили положителен отговор от учебните заведения, не подават нови предложения към тях. Когато учебното заведение не е получило допълнителни предложения и при избор на заявител е спазило правилата на Постановление № 101, не попълва нови декларации. Заявителите, които са получили положителен отговор или декларация че са избрани, въз основа на което вече са подали заявления, не подават нови заявления за тези учебни заведения. Когато независимо от периода на подаване на заявление, заявителят не е избран съгласно критериите на Постановление № 101, ДФЗ ги прилага служебно и избира заявител.

Всичко това показва, че когато заявителите или учебните заведения са извършили действия, които не противоречат на правила въведени с Постановление № 101, тези действия не трябва да се извършват повторно. Преходните правила на Постановление № 101 не изискват провеждането на нови процедури, а са насочени към завършване на вече започналите процедури за избор на заявители и подаване на заявления в ДФЗ, по начин, който дава възможност да се приложат новите критерии за избор на заявители.

В § 10, ал. 1 от Постановление № 101 се дава допълнителен срок, до 5 юли 2018 г., в който заявителите – производители или търговци, могат да подават до учебните заведения предложения за доставка по схемите. В ал. 2 и ал. 3 на § 10 е посочено, че всички предложения по чл. 13,ал. 4 се разглеждат от учебните заведения и дават право за подаване на заявления до ДФЗ, независимо дали са подадени в срока по ал. 1 на § 10 от Постановление № 101 или преди това, в срока по ал. 1 на § 24 от Постановление № 84. Освен това, второто изречение на § 10, ал. 1 не разрешава да се подават нови предложения до учебни заведения, от които заявителят е получил положителен отговор. Целта на това ограничение е да не се създава ненужно административно натоварване, както за заявителите, така и за учебните заведения. От допълнителния срок в § 10, ал. 1 могат да се възползват заявители, които не са подали предложения за съответното учебно заведение, които не са сигурни, че то е получено в учебното заведение, които искат да променят вече подаденото предложение, като например заявят участие и по втората схема, както и заявители, които искат да подадат допълнителни документи, които по новите критерии им дават предимство. Текстът на § 10, ал. 1, с неговите две взаимно свързани изречения, не дава основание за тълкуване, което да изисква повторно подаване на същите предложения до същите учебни заведения. В първото изречения ясно е посочено, че подаването на предложения е възможност, а не задължение на заявителите, а второто изречение урежда изключение от тази възможност, при което предложение не трябва да бъде подавано.

В тази връзка следва да се отбележи, че с Постановление № 101 се въвежда задължение за учебните заведения да завеждат с входящ номер, обратна разписка или разписка, подписана от служител всички подадени до тях предложения, както от производители, така и от търговци. Затова не е нужно заявителите да правят разходи за получаване на обратни разписки, неизпълнението на задължението на учебното заведение да издаде входящ номер на внесено предложение представлява нарушение на процедурата за избор на заявител. Съгласно чл. 15, ал. 2, т. 1 неспазването на процедурата по чл. 13, ал. 4 е основание за отказ за одобрение на избраният от учебното заведение заявител.

Алинея 2 на § 10, ал. 1 от Постановление № 101 задължава учебните заведения да изберат заявител или заявители, съобразно новите критерии уредени в него. Както е посочено в чл. 13 на наредбата и в третото изречение на ал. 2 на § 10 от Постановление № 101, при избора учебното заведение трябва да включи всички заявители, които са подали предложения по чл. 13, ал. 4, както в срока по ал. 1 на § 10 от Постановление № 101, така и в срока по ал. 1 на § 24 от Постановление № 84. Макар да не е изрично посочено, учебното заведение може да класира и заявителите, които е поканило по реда на Постановление № 130 от 2017 г. и те са дали положителен отговор. Всички постъпили предложения трябва да се смятат подадени кумулативно и да се разглеждат заедно. При това са възможни няколко хипотези. Възможно е учебното заведение да е избрало заявител или заявители по критериите на Постановление № 84 или на Постановление № 130 и да е издало декларация за избор на заявител. В този случай учебното заведение, трябва да провери дали според критериите на Постановление № 101 трябва да бъде избран същият заявител, дали трябва да бъде избран друг заявител или според новата редакция на чл. 13, ал. 5, т. 1 трябва да избере двама заявители. Ако установи, че трябва да бъде избран същият заявител и в сроковете по ал. 1 на § 10 от Постановление № 101 и по ал. 1 на § 24 от Постановление № 84 не са получени допълнителни предложения по чл. 13, ал. 4 по същата схема, не издава нова декларация на избрания вече заявител по чл. 13, ал. 6. Ако обаче са получени предложения по чл. 13, ал. 4, учебното заведение трябва да му издаде нова декларация по чл. 13, ал. 6, в която да посочи всички неизбрани заявители, подали предложения по реда на ал. 4. Във всички случаи, когато трябва по съответната схема да бъде избран друг заявител, или двама заявители с по 50% доставки, трябва да издаде нови декларации по чл. 13, ал. 6, като издадените вече от учебното заведение декларации за избор на заявител се обезсилват. В друга хипотеза е възможно учебното заведение още да не е издало на никого декларация за избор на заявител, по едната или по двете схеми. В този случай то трябва да класира според критериите на Постановление № 101 всички кандидати за заявители, независимо кога са подали предложения. На избраният по новите критерии на чл. 13, ал. 5 заявител, учебното заведение е длъжно да издаде декларация по чл. 13, ал. 6. В нея, съгласно чл. 13, ал. 6, трябва да посочи всички заявители, подали предложения по реда на ал. 4, за да може ДФЗ да упражни контрол върху направеният избор. Учебното заведение може да се възползва и от срока по § 24, ал. 2 от Постановление № 84 и да издаде декларацията по чл. 13, ал. 6 до 28 юни. В този случай обаче, ако получи нови предложения по чл. 13, ал. 4 до 5 юли, трябва в срок до 12 юли 2018 г. да издаде нова декларация.

В § 10, ал. 2 на Постановление № 101 е предвидено, че при издаване на нова декларация за избор на заявител по чл. 13, ал. 6 се обезсилват само предходните декларации издадено от учебното заведение за избор на заявител. Не се обезсилва обаче декларацията на учебното заведение по чл. 14, ал. 5, т. 2, с която то поема изпълнението на определени задължения, свързани с предоставяне на информация на ДФЗ, с разпределението на получените продукти и с популяризиране на схемите. Тези задължения се поемат към ДФЗ, независимо кой е доставчик по схемите. Затова, когато учебно заведение вече е подало такава декларация, не може да се оттегли от участие в схемите, тъй като това ще бъде неизпълнение на декларирани обстоятелства и директорът на учебното заведение може да понесе правна отговорност.

С § 10, ал. 3 на Постановление № 101 се удължава срокът за подаване на заявления от заявителите в ДФЗ до 6 август. Удължаването на срока за подаване на заявления не е нов прием, продължава се приемът на заявления, който стартира на 2 май 2018 г. От новият срок за подаване на заявления могат да се възползват всички заявители – производители и търговци, които са подали предложения по чл. 13, ал. 4, както срока по ал. 1 на § 10 от Постановление № 101, така и срока по ал. 1 на § 24 от Постановление № 84. Нормално е новите заявления да се подават въз основа на получена от учебното заведение декларация за избор на заявител. Постановлението обаче дава възможност да се подаде заявление и когато директорът на учебното заведение не е изпълнил задължението си да издаде декларация по чл. 13, ал. 6. В този случай заявителят трябва да приложи към заявлението доказателства, че е подал предложение по чл. 13, ал. 4 до това учебно заведение, по съответната схема.

В § 10, ал. 3 на Постановление № 101 е уредена и хипотезата, при която заявителят е включил съответното учебно заведение, по съответните схеми, в заявление, което вече е подал, въз основа на получен от него положителен отговор или декларация, че е избран. В този случай заявителят не подава второ заявление за същото учебно заведение, по същата схема. Ако е получил нова декларация по чл. 13, ал. 6 от същото учебно заведение е достатъчно да я приложи към подаденото вече заявление. Постановлението не задължава заявителят, който знае, че съгласно новите критерии е издадена нова декларация, а получената от него е обезсилена, изрично да оттегли от заявлението си това учебно заведение. Съгласно § 10, ал. 4 на Постановление № 101 ДФЗ проверява спазването на правилата за избор на заявители по всички подадени заявление и служебно определя заявителят, който трябва да бъде избран съгласно новите критерии на чл. 13, ал. 5.

По начина на прилагане на критериите за избор на заявители:

Съгласно чл. 13, ал. 2 от наредбата, заявителите по двете схеми се избират от учебните заведения – училища и детски градини. С Постановление № 101 и Постановление № 84 са въведени задължителни правила за избор на заявители по схемите, които учебните заведения са задължени да спазват, в противен случай техният избор ще бъде незаконосъобразен и служебно ще бъде отменен от ДФЗ. Когато обаче учебното заведение е спазило всички задължителни критерии и има повече от един кандидат за заявител, които в еднаква степен отговарят на нормативните критерии, учебното заведение може да упражни правото си на избор.

С Постановление № 101 в чл. 13, ал. 5 на наредбата са въведени четири групи критерии за избор на заявители, формулирани в четирите точки на алинеята. Изборът на групата критерии зависи от броя на производителите, които искат да бъдат заявители по съответната схема. Когато производителят е само един и по двете схеми се прилага т. 1 на ал. 5 от чл. 13. Когато производителите са двама или повече, се прилагат критериите на т. 2 за схема „Училищен плод“ и т. 3 за схема „Училищно мляко“. Когато по съответната схема не е кандидатствал производител и по двете схеми се прилага критерият по т. 4 на ал.3. При определяне на броя на производителите, учебното заведение трябва да включи всички заявители, които са подали предложения по чл. 13, ал. 4, както в срока по ал. 1 на § 10 от Постановление № 101, така и в срока по ал. 1 на § 24 от Постановление № 84, както и по реда на Постановление № 130 от 2017 г.

Преди да пристъпи към прилагането на определена група критерии за избор на заявител или заявители, учебното заведение трябва да провери дали съответното лице е производител, по смисъла на наредбата. За да бъде производител на плодове и/или зеленчуци, физическото или юридическо лице трябва да отговаря едновременно на три изисквания. Първо то трябва да е регистрирано като земеделски стопанин по Наредба № 3 от 1999 г. за създаване и поддържане на регистър на земеделските стопани, не по – късно от 10 април 2018 г.. Второ, трябва да произвежда най-малко два продукта от доставяните по схемата. Това означава трайните насаждения да са в период на плододаване, а зеленчуците да са засети и да се очаква реколта от тях. Третото изискване е производството на продукти, доставяни по схемата, да е на площ не по-малка от 25 декара. За да бъде производител на мляко и млечни продукти, мандрата или предприятието трябва да притежава одобрен обект за производство на продукти, включени в схемата, регистриран по Закона за храните, и поне един от продуктите да се произвежда съгласно БДС. Ако физическото или юридическо лице не отговаря на някой от изброените критерии, то не е производител и може да кандидатства за заявител по съответната схема в качеството си на търговец.

Когато за заявители по всяка от схемите кандидатстват един производител и един или повече търговци, независимо през кой период са подали предложения или съгласия за участие, учебното заведение е длъжно да възложи 50% от доставките на производителя (23 по схема „Училищен плод“ и 25 по схема „Училищно мляко“), а останалите 50% възлага на един или повече от кандидатстващите търговци. По отношение на доставките, които трябва да бъдат възложени на търговци, наредбата не урежда задължителни критерии, което позволява на учебното заведение, по негова преценка да ги възложи на избран от него търговец или на повече търговци.

Когато по схема „Училищен плод“ кандидатстват двама или повече производители на плодове и/или зеленчуци, независимо през кой период са подали предложения или съгласия за участие, учебното заведение трябва да възложи всички доставки по схемата на един от тях, избран в съответствие с посочените в т. 2 критерии. Ако производствени площи на един от производителите са разположени на разстояние до 100 километра от учебното заведение, той трябва да бъде избран за заявител. Разстоянието от 100 километра се определя по най-кратък маршрут до производствената площ. Когато няма такъв производител или има повече от един, учебното заведение е длъжно да избере за заявител производителя, отглеждащ по-голям брой от продуктите, включени в схемата. Няма значение на каква отделна площ се произвежда всеки от продуктите. При равен резултат и по двата критерия, наредбата изрично предвижда, че заявителят се избира от учебното заведение.

Когато по схема „Училищно мляко“ кандидатстват двама или повече производители на мляко и млечни продукти, независимо през кой период са подали предложения или съгласия за участие, учебното заведени трябва да възложи всички доставки по схемата на един от тях, избран в съответствие с посочените в т. 3 критерии. Най-напред учебното заведение е длъжно да избере за заявител този от производителите, чиято основна производствена база е сертифицирана да произвежда повече видове млечни продукти по БДС. По БДС се произвеждат кисело мляко, сирене и кашкавал, затова максималният брой сертифицирани по БДС продукти е три. Сертифицирането се доказва с удостоверения, издадени от МЗХГ.

При равен брой продукти сертифицирани по БДС, учебното заведение е длъжно да избере производителя, чиято продукция е сертифицирана по стандартите ISO и/или FSSC с по-нова версия на съответния сертификат. На разглеждане и оценка подлежат само сертификати издадени до 10 април 2018 г., сертификатите издадени след тази дата не могат да се ползват при определяне на заявител по схемата. На практика това изискване включва два критерия – брой сертификати по стандартите ISO и/или FSSC и по-нова версия на тези сертификати, които трябва да се прилагат едновременно. В тази връзка, на първо място с приоритетност, като най - висок клас стандарти са Стандарт ISO 9001:2015- Система за управление на качеството  със Стандарт ISO 22 000:2005- Система за управление безопасността на продукта или Стандарт ISO 9001:2015 - Система за управление на качеството  със Стандарт FSSC :22 000 - Система за управление безопасността на продукта. На второ място по приоритетност е само Стандарт ISO 9001:2015- Система за управление на качеството, като това е последната версия на стандарта. Трябва да се вземе в предвид и обстоятелството, че старата версия на ISO 9001:2008 е със срок на валидност до 15 септември 2018 г. и не отговаря на изискването на наредбата сертификатите да са със срок на валидност към датата на изтичане на учебната година, за която се кандидатства.

При равен брой сертификати с еднаква версия учебното заведение е длъжно да избере за заявител производителя, чиято производствена база се намира най-близко до него. Местоположението на производствената база се установява от представеното удостоверение за регистрация като производител на мляко и млечни продукти. След прилагане на този критерий във всички случаи един от производителите ще получи приоритет и ще бъде избран за заявител.

Когато по съответната схема не кандидатства производител, учебното заведение е длъжно да избере този търговец, който има по-голям опит по схемата на базата на брой учебни години, за които е бил заявител по схемата. Наредбата не урежда с какви документи се доказва броя на годините, за които търговецът е бил заявител по схемата, затова доказването може да се извърши с всякакви документи за доставки през определена година, както и с разпечатки от списъците за одобрение. Когато кандидатстващите търговци са били заявители по съответната схема през равен брой години, учебното заведение има право да избере един от тях.